**Avaliku teenindamise otslepingu eseme tehniline kirjeldus**

Avaliku teenindamise otselepinguga osutatav teenus on sõitjate vedu kaugbussiliini nr 372 Viljandi-Abja-Paluoja –Mõisaküla – Kilingi-Nõmme – Pärnu ning sõitjate veoga kaasnevate muude teenuste osutamine, mida vedaja on kohustatud teostama konkursidokumentides, ühistranspordiseaduses (edaspidi ÜTS), muudes õigusaktides ja avaliku teenindamise otselepingus (edaspidi ATL) sätestatud tingimustel ja korras

**I Üldised nõuded**

1. Konkursiga tellitava kaugliini sõiduplaanikohane veomaht on hinnanguliselt aastas on vähem kui 200 000 liinikilomeetrit aastas:
	1. Periood 01.07.2022 – 31.12.2022 41216 liinikm
	2. Periood 01.01.2023 – kuni 31.12.2023 81760 liinikm
	3. Periood 01.01.2024 – kuni 30.06.2024 40768 liinikm
2. Konkursi tulemusena sõlmitakse avaliku teenindamise otseleping liini teenindamiseks perioodiks 01.07.2022 – 30.06.2024.
3. Kaugliini sõiduplaan on lisatud konkursidokumentidele.
4. Lisainformatsioon võimaliku sõitjate arvu kohta on lisatud konkursidokumentidele.
	1. Informatsioon reisijate arvu kohta ei tähenda lubadust ega garantiid järgmiste perioodide kohta.
	2. Vedaja peab arvestama, et konkursidokumentide lisas toodud andmed on mõeldud abistava infona hinnapakkumuse tegemisel ja ei vabasta vedajat kohustusest kasutada lepingu täitmiseks optimaalse ja piisava sõitjakohtade arvuga bussi kogu lepingu täitmise ajal.
5. Vedajal peab olema kogu lepingu kehtivuse ajal kehtiv ÜTS-ga nõutud ühenduse tegevusluba, mis annab õiguse teostada liinivedu Eestis.
6. Vedaja peab sõlmima kokkulepped bussi väljumiseks ja saabumiseks nende bussijaamade haldajatega, mis on vajalikud liinide teenindamiseks vastavalt sõiduplaanidele.
7. Bussidele reklaami paigaldamine ei ole lubatud.

**II Nõuded bussi(de)le**

1. Lepingu täitmiseks kasutatavad bussid peavad vastama liiklusseadusele ja selle alusel kehtestatud õigusaktidele, sh majandus- ja kommunikatsiooniministri 13.06.2011 määruses nr 42 "Mootorsõiduki ja selle haagise tehnonõuded ning nõuded varustusele" sätestatud nõuetele:
	1. Bussid on kohandatud asulatevaheliseks liikluseks (M3 kategooria).
2. Bussid on konstruktsioonilt sobivad Eesti kliimas kasutamiseks – bussid peavad käivituma ning toimima tõrgeteta välistemperatuuril kuni -30◦C.
3. Pakkuja peab tagama, et liiniveoks kasutatavad bussid, sealhulgas vajadusel asendusbuss ei ole teenindusperioodi jooksul vanemad kui 8 aastat alates esmaregistreerimisest.
4. Bussid peavad olema varustatud:
	1. marsruudisiltidega, millel on teenindatava liini number ning liini alg- ja lõpp-peatuste nimed ja olulisemate vahepeatuste nimed. Marsruudisildid peavad asetsema bussi ees ja paremal küljel väljastpoolt nähtaval kohal.
	2. sõitjate teavitamiseks mikrofoni ja salongikõlaritega;
	3. nõuetele vastavate piletimüügiseadmetega;
5. Bussi sõitjatesalong peab vastama järgmistele nõuetele:
	1. Bussides on pagasi paigutamiseks ettenähtud ruum, mis on piisavalt suur paigutamaks bussi kokku pakitud lapsevanker (s.o minimaalne kõrgus 70 cm, pikkus 125 cm ja laius 65 cm). Pagasiruumina ei käsitleta sõitjate liikumiseks ettenähtud istmete vahelist käiku ja muid kohti, kus ei ole lubatud liiklusohutuse nõuetest tulenevalt pagasit vedada.
	2. Busside istmete vahe eesmise istme seljatoe tagaküljest järgmise istme seljatoe esiküljeni on vähemalt 680 mm.
	3. Bussid on varustatud täispehmete kergesti puhastatavast tekstiilist kattega istmetega, st polstri ja tekstiiliga on kaetud nii istmepõhi koos servadega kui ka seljatugi.
	4. Busside istmed on varustatud eelpingutiga turvavöödega.
	5. Bussi sõitjatesalongis peab olema istmeridade kohal pagasiriiul väiksema käsipagasi ja üleriiete vedamiseks .
	6. Bussidel on salongivalgustus.
	7. Bussidel on sõitjatesalongi sundventilatsioon (ventilaator bussi ees- ja tagaosas) või konditsioneer/kliimaseade vähemalt sõitjatesalongis.
6. Busside kere ja uksed peavad vastama järgmistele nõuetele:
	1. Busside teenindusuksed on kas pneumaatilise, hüdraulilise või elektrilise ajamiga avatavad ja suletavad.
	2. Busside küljeklaasidena on vähemalt kahekordsed pakettaknad.
7. Bussid peavad olema varustatud (vedaja poolt majutatud ja finantseeritud) asukoha infot andva infosüsteemiga (GPS), mille andmetele tagab vedaja üle interneti juurdepääsu kõigile tellija poolt nimetatud tellija või Transpordiameti töötajatele. Infosüsteem peab võimaldama üle GTFS-RT [[1]](#footnote-1) või samaväärse formaadi Transpordiametil pärida ühissõiduki reaalaja infot iga 30-60 sekundi järel ühissõiduki liinil oleku ajal.

Andmed peavad olema kättesaadavad vähemalt 60 päeva pärast liini teenindamist. Andmeid peab saama sorteerida bussi liini numbri, liini teenindamise kuupäeva ja kellaaja järgi. Andmete säilitamise tagab vedaja.

1. Bussidele sätestatud nõuded kehtivad ka vedaja poolt asendusbusside kasutamisel.

**III Nõuded bussijuhtidele**

1. Vedaja poolt avaliku teenindamise otselepingu täitmiseks rakendatavad sõidukijuhid peavad olema läbinud vastavalt autoveoseadusele ametikoolituse ning omavad kohast Maanteeameti poolt väljastatud kutsetunnistust ning neil on olemas kõik Eestis vajalikud bussijuhina töötamise õigust ja kvalifikatsiooni tõendavad dokumendid.
2. Sõidukijuhid peavad valdama eesti keelt veoteenuse oluliste asjaolude kohta reisijatele info andmise kohustuse täitmiseks piisaval tasemel. Piisav tase on tase B2 vastavalt „Euroopa keeleõppe raamdokumendis: õppimine, õpetamine ja hindamine” määratletud keeleoskustasemetele (arvutivõrgus kättesaadav: <https://www.hm.ee/sites/default/files/euroopa_keele6ppe_raamdokument.pdf> ).
3. Vedaja peab tagama lepingu kehtivuse perioodil töötajate töötasu ning töö- ja puhkeaja korralduse vastavuse vähemalt kollektiivlepingu seaduse tähenduses vedaja tegevusalale laiendatud kehtiva kollektiivlepinguga sätestatud nõuetele.
4. Juhul kui vedaja sõlmib lepingu täitmisel rakendatavate bussijuhtide tööle värbamiseks töölepingust erineva lepingu (sh käsunduslepingu, töövõtulepingu või tööjõu rendilepingu), siis peab selle alusel makstav tasu olema samaväärne sama koormuse ja samade tööülesannete eest töölepingu alusel töötava bussijuhile makstava brutokuupalga ja tööandja poolt töötasult makstavate riiklike maksude ja maksete summaga.

**IV Nõuded piletimüügisüsteemile**

Piletimüügisüsteemile esitatavate nõuete eesmärk on tagada sõidupiletite kiire ja mugav müük bussis, pakkuda sõitjatele erinevaid sõidupiletite eest tasumise viise ning koguda liiniveo korraldamiseks vajalikke andmeid.

1. Pakkuja peab tagama, et liiniveo teostamiseks kasutatav buss on varustatud piletimüügisüsteemiga:
	1. mis võimaldavad sõidupileteid osta nii sularaha eest kui pangakaardiga, sh eelmüügist;
	2. mis võimaldavad piletitulu arvestust ja kontrolli, samuti sõitjate arvu ja müüdud piletite koguse arvestamist liinide ja sõitjate gruppide lõikes iga üksiku väljumise kohta, seejuures peab pakkuja tagama ÜTKle ja Transpordiametile juurdepääsu vastavale infole.
2. Iga sõitja kohta peab piletimüügisüsteem koguma Lisas 11 kirjeldatud andmeid.
3. Piletimüügisüsteem peab võimaldama saada järgmisi aruandeid:
	* 1. aruanne kõikide teostatud tehingute kohta, kusjuures aruande Excel versioonis peavad Lisas 11 nimetatud andmeväljad olema eraldi veergudes (sorteeritavad ja filtreeritavad). Aruandes peab olema kajastatud piletite müük bussis kui ka piletite eelmüük;
		2. aruanne liini reisijate arv bussis kokku sõiduplaanijärgsete väljumist kaupa valitud ajaperioodil;
4. Juhul kui tekib vajadus täiendavate aruannete või andmete järele, siis lepitakse nende loomine eraldi kokku ÜTK ja vedaja vahel.
5. Kõik aruanded peavad ÜTK ja Transpordiameti töötajatele olema internetipõhiselt kättesaadavad 48 tunni jooksul peale liini teenindamist või tehingu tegemist, andmeid peab olema võimalik vaadata lepinguperioodil tagantjärele olenemata vahepeal tehtud liinimuudatustest ja kõik aruanded peavad olema kättesaadavad Excel formaadis.
6. Piletimüügisüsteem peab kasutama Transpordiameti poolt kasutusel oleva ühistranspordi infosüsteemi (ÜTRIS) algandmeid (bussipeatuse klassifikatsioon, ringide ajad ja liinide nimetused jne.).
7. Vedaja peab tagama bussijuhtide kohase piletimüügi kohustuse täitmise, sh tagama, et bussijuhtidel on piletimüügiks olemas piisavalt vahetusraha.
8. Vedajal peab olema ettevõttesisene piletimüügi kontrollsüsteem, mille tegevused, meetmed ja protseduurid tagavad selle toimivuse ja efektiivsuse.
9. Vedaja peab sõidupiletite müümisel arvestama järgmist liiniveo sõidukilomeetri ja sõidupileti kõrgeimat hinda, mis on kinnitatud Maanteeameti peadirektori käskkirjaga nr [21.06.2018 nr 1-2/18/199](http://delta.andmevara.ee/vytk/dokument/3131178):

|  |  |  |
| --- | --- | --- |
|  | **Kaugliin nr 372 bussipileti hind** | **Hind käibemaksuga** |
| 1. | Avaliku liiniveo kõrgeim sõidukilomeetri hind, sealjuures ümardatakse pileti hind 10 eurosendi täpsusega ülespoole | 0,06 eurot |
| 2. | Kõrgeim sõidupileti hind väljaspool Viljandi linna haldusterritooriumi, kui sõitja sõidutee pikkuse on vähem kui 10 km | 0,60 eurot |
| 3. | Kõrgeim sõidupileti hind, kui sõitja sõidutee pikkus on vähem kui 16 km Viljandi või Pärnu bussijaamast või bussijaamani | 1 euro |
| 4. | Kõrgeim sõidupileti hind kaugliinil nr 372 | 6 eurot |

**V Muud nõuded avaliku liiniveo teenusele**

1. Vedaja peab tagama infotelefoni olemasolu, mille kaudu antakse sõitjatele
informatsiooni sõiduplaanide ja busside tegeliku liinil oleku kohta. Infotelefoni
kaudu peab olema tagatud asendusbussi liinile saatmise vajadusest teavitamine.
Infotelefon peab töötama ajal, kui toimub bussi liikumine liinil vastavalt sõiduplaanile.
2. Vedaja peab jälgima piletisüsteemi ja asukoha infot andva infosüsteemi korrasolekut ning teavitama viivitamatult riketest seadmete hooldajat. Vedaja sõlmitud seadmete hooldusleping peab tagama asendusseadme kasutamise võimaluse juhul kui seadme remont kestab kauem kui 24 (kakskümmend neli) tundi.
3. Vedaja peab vastavalt ÜTSis sätestatud nõuetele pidama läbipaistvuse suurendamiseks ja ristsubsideerimise vältimiseks avaliku bussiliiniveoteenuse raamatupidamise arvestust eraldi muude tegevuste raamatupidamise arvestusest, millega vedaja on seotud.
4. Vedaja peab esitama ÜTKle õigusaktides ja konkursidokumentides nõutud aruanded ning ÜTK nõudel teabe, sh andmed ja informatsiooni, mis on seotud lepingu täitmise ja toetuse kasutamisega.
5. Vedaja peab paigaldama ÜTKlt poolt ettevalmistatud sõiduplaani muudatusest sõitjaid informeeriva teavituse vastavat liini teenindavatesse bussidesse.
6. Kõik piletimüügisüsteemi haldamisega seotud kulud ning piletitulu käitlemisega seotud võimalikud vahendustasud loetakse vedaja kuluks ning neid vedajale täiendavalt ei hüvitata;
7. Kõik bussi asukoha infot andva infosüsteemi haldamisega seotud kulud loetakse vedaja kuluks ning neid vedajale täiendavalt ei hüvitata;
1. GTFS-RT - https://developers.google.com/transit/gtfs-realtime [↑](#footnote-ref-1)